tartuNLP/wikipedia-smugri-20251201 huggingface dataset:
Indianapolis Olympians

Indianapolis Olympians oli vuosina 1949–1953 toiminut NBA-seura.
Historia.
Seura perustettiin vuonna 1949 Indianapolis Jetsin tilalle. Jets kärsi talousongelmista, jolloin Kentuckyn yliopiston entiset pelaajat ostivat seuran. Seura nimettiin Olympiansiksi, sillä Kentuckyn pelaajat olivat voittaneet olympiakultaa Lontoon olympialaisissa. Ensimmäisellä NBA-kaudella seura voitti läntisen divisioonan. Pudotuspeleissä seura eteni divisioonan loppuotteluihin, joissa Anderson Packers voitti seuran otteluvoitoin 2–1. Tammikuussa 1950 yliopistokoripallossa tuli esille sopupeliskandaali, jonka johdosta Olympiansin pelaajat Ralph Beard ja Alex Groza saivat elinikäiset kilpailukiellot NBA:han. Kausina 1950–1953 Olympians eteni aina divisioonansa välieriin, mutta putosi joka kerta jatkosta. Kilpailukieltojen ja loukkaantumisten rasittamana seura lopetti toimintansa vuonna 1953.
Kaappaus Bermudan kolmiossa

Kaappaus Bermudan kolmiossa ("Airport '77") on 11. maaliskuuta 1977 ensi-iltansa saanut yhdysvaltalainen katastrofielokuva. Elokuvan ohjasi Jerry Jameson ja tuotti Universal Pictures -tuotantoyhtiö. Elokuvan pääosissa näyttelevät Jack Lemmon, Lee Grant ja Brenda Vaccaro.
Elokuva on kolmas osa "Airport"-katastrofielokuvien sarjassa, jonka aiemmat osat ovat "Kiitorata" ("Airport", 1970) ja "Jättiläinen taivaalla" ("Airport" 1975, 1974). Neljäntenä valmistui vielä "Airport ’80 – Concorde" (1979).
Vastaanotto.
"Video-oppaassa" vuodelta 1994 Bello Romano kutsui elokuvaa kliseiseksi mutta siedettäväksi ja antoi sille kaksi tähteä viidestä, mikä vastaa sanallista arviota ”keskinkertainen”.
 "Katso"-lehden Markku Tuuli antoi elokuvalle kolme tähteä viidestä. Hän piti tv-ohjaajana tunnetun Jerry Jamesonin ensimmäistä teatterielokuvaa sujuvana työnä mutta käsikirjoitusta niin tavanomaisena, että elokuvaa luulee välillä parodiaksi.
Lego Ninjago

Lego Ninjago on Lego Groupin tuottama lelusarja, joka lanseerattiin tammikuussa 2011. Ninjagosta on tuotettu myös animaatiosarjat "Lego Ninjago" (2011–2022) ja "" (2023– )
Tuotteet.
2012.
Spinnerit.
1. sarja.
Varsinaiset:
Buusterit:
2. sarja.
Varsinaiset:
Buusterit:
4.sarja.
Varsinaiset:
Buusterit:
2015.
Mallit.
Kevät:
Kesä:
2016.
kevät:
kesä:
2017.
tammikuu:
elokuu (Lego Ninjago Elokuva):
2018.
tammikuu (Lego Ninjago Elokuva):
tammikuu:
kesäkuu (Lego Ninjago Elokuva)
kesäkuu:
2019.
tammikuu:
kesäkuu:
2020.
tammikuu:
kesäkuu:
2021.
tammikuu:
maaliskuu:
Théo Sarapo

Théo Sarapo oik. Theophanis Lamboukas (26. tammikuuta 1936 Pariisi – 28. elokuuta 1970 Limoges) oli ranskalainen laulaja-näyttelijä. Hän oli naimisissa laulaja Édith Piafin kanssa vuosina 1962–1963.
Elämäkerta.
Lapsuus ja nuoruus.
Theophanis Lamboukas syntyi kreikkalaiskatoliseen perheeseen. Hänen kampaajaisänsä asettui asumaan Pariisin esikaupunkialueelle. Nuori Theophanis aloitti laulamisen varhain ja osallistui 18-vuotiaana laulukilpailuun. Hän kävi kauppakorkeakoulun ja työskenteli isänsä kampaamossa. Vuonna 1956 hän suoritti varusmiespalveluksen, ja meni kolmeksitoista kuukaudeksi Algeriaan.
Édith Piaf.
Palattuaan Pariisiin hän vietti iltojaan Édith Piafin luona ja kävi hänen luonaan sairaalassa. Piaf huomasi Sarapon kyvyt ja rupesi kouluttamaan tätä laulajaksi ja esiintyjäksi. 9. lokakuuta 1962 Sarapo meni naimisiin häntä parikymmentä vuotta vanhemman ja vakavasti sairaan laulajan, Édith Piafin kanssa. Heillä oli kirkkohäät Pariisissa, kreikkalaiskatolisessa kirkossa.
Sarapo lauloi Piafin kanssa paljon duettoja, joista tunnetuin ehkä Michel Emerin laulu nimeltä "A quoi ca sert l'amour".
Piafin kuoleman jälkeen hän ei laulanut pitkään aikaan.
Kuolema.
Sarapo kuoli auto-onnettomuudessa vuonna 1970 vain 34-vuotiaana. Hänet haudattiin vaimonsa Édith Piafin viereen Père-Lachaisen hautausmaalle Pariisiin.
Hiirihai

Hiirihai ("Leptocharias smithii") on Atlantin eteläosissa Afrikan länsirannikolla tavattava luomihaikaloihin kuuluva kalalaji. Se on ainoa laji hiirihaiden (Leptochariidae) heimossa.
Taksonomia.
Hiirihain taksonomia on pitkään ollut epäselvä. Ainutlaatuisten piirteiden vuoksi se sijoitetaan nykyään omaan hiirihaiden heimoonsa. Heimon sukulaisuussuhteet muihin luomihaikaloihin, erityisesti koirahaihin ja tiikerihaihin, joihin se joskus luokitellaan, on edelleen epäselvä.
Anatomia.
Hiirihai on pienikokoinen hai ja koiras voi kasvaa 77 cm pitkäksi ja suurin mitattu naaras oli 82 cm pitkä. Yleensä laji jää kuitenkin pienemmäksi ja saavuttaa noin 55 cm pituuden. Väriltään hiirihai on harmaa selästään ja vatsastaan vaaleampi. Kalan sierainläpät ovat kasvaneet viiksimäisiksi. Selkäeviä on hiirihailla kaksi ja ne ovat samankokoiset ja suhteellisen pienet. Hiirihainaarailla on ainutlaatuinen pyöreänmallinen istukka. Naaras synnyttää eläviä poikasia, joita voi olla seitsemän.
Levinneisyys ja ravinto.
Hiirihaita tavataan Afrikan länsirannikon läheisyydestä. Kala elää trooppisissa vesissä, joiden lämpötila on 22–27 °C. Laji on yleinen jokien suistoissa, jotka ovat mutapohjaisia. Laji elää yleensä 10–75 metrin syvyydessä merenpinnasta. 
Hiirihaiden ravintoa ovat äyriäiset, pienet kalat, sienieläimet ja nilviäiset, kuten mustekalat. Hiirihaiden hampaat ovat pienikokoiset ja koiraalla etuhampaat ovat selkeästi suuremmat kuin naaraalla.
Hiirihai ja ihmiset.
Hiirihai on rauhallinen ja ihmiselle vaaraton. Hiirihaikanta on vähentynyt haiden pyynnin vuoksi ja IUCN luokittelee lajin silmälläpidettäväksi. Sitä saadaan saaliiksi trooleilla ja siimakalastuksella. Hiirihaiden lihaa syödään kuivattuna ja savustettuna ja lajin nahasta voidaan valmistaa laukkuja.
Kim René Elverum Sorsell

Kim René Elverum Sorsell (s. 6. elokuuta 1988, Oslo, Norja) on norjalainen mäkihyppääjä. Ensimmäisen maailmancup-osakilpailunsa hän hyppäsi Trondheimissa joulukuussa 2007. Enimmäkseen norjalainen on tehnyt esiintymisiä Continental Cupissa, jossa hän onkin ottanut yhden voiton vuonna 2010 sekä useita sijoittumisia kolmen joukkoon. 
Elverum Sorsell pitää hallussaan epävirallista Vikersundin suurmäen mäkiennätystä 124,5 metriä.
Carolina Ruiz Castillo

Carolina Verónica Ruíz Castillo (s. 14. lokakuuta 1981 Osorno, Chile) on espanjalainen alppihiihtäjä. Hän edustaa seuratasolla Sociedad Sierra Nevadaa.
Ruiz Castillo on kilpaillut maailmancupissa vuodesta 1998 lähtien. Hän voitti Meribelin syöksylaskun helmikuussa 2013. Lisäksi hän on sijoittunut toiseksi Sestrieren suurpujottelussa 2000.
Ruiz Castillo osallistui MM-kisoihin ensimmäistä kertaa vuonna 1999. Tuolloin hän osallistui pujotteluun ja suurpujotteluun, muttei päässyt kummassakaan maaliin saakka. Ruiz Castillo oli vuoden 2001 kisoissa suurpujottelussa kahdeskymmenesensimmäinen ja supersuurpujottelussa 25:s. Hän kilpaili vuonna 2002 Salt Lake Cityn olympialaisissa, joissa hän sijoittui super-G:ssä viidenneksitoista. Ruiz Castillo osallistui kisoissa myös pujotteluun, jossa hän oli kahdeskymmeneskuudes ja suurpujotteluun, jossa hän keskeytti. Hän sai toistaiseksi parhaan arvokisasijoituksensa St. Moritzin MM-kisoista 2003, joissa hän oli supersuurpujottelussa yhdeksäs. Ruiz Castillo oli samassa lajissa viidestoista Santa Caterinan kisoissa 2005. Hän osallistui Torinon olympialaisissa 2006 kolmeen eri lajiin ja sai parhaan sijoituksensa suurpujottelusta, jossa hän oli kahdeskymmenes. Ruiz Castillo kilpaili Åren MM-kisoissa 2007 neljässä lajissa ja oli kolmenkymmenen parhaan joukossa syöksylaskussa ja supersuurpujottelussa. Hän oli super-G:ssä neljästoista Val d'Isèren kisoissa 2009. Ruiz Castillo osallistui kolmansiin olympialaisiinsa vuonna 2010 ja oli kyseisissä kisoissa syöksyssä viidestoista, supersuurpujottelussa kahdeksastoista ja suurpujottelussa kolmaskymmenesneljäs. Hän sijoittui syöksylaskussa yhdeksänneksitoista Garmisch-Partenkirchenin MM-kisoissa 2011. Schladmingin MM-kilpailuissa 2013 hän oli syöksylaskussa viidestoista ja supersuurpujottelussa 20:s.
Antonio Eguino

Antonio Eguino (s. 1938) on bolivialainen elokuvaohjaaja ja -kuvaaja. Hän opiskeli Yhdysvalloissa ja palasi Boliviaan 1967. Hän työskenteli Jorge Sanjinésin kuvaajana, ja he loivat yhdessä Latinalaisen Amerikan elokuvaklassikoita.
Miesten supersuurpujottelu alppihiihdon maailmanmestaruuskilpailuissa 2011

Miesten supersuurpujottelu alppihiihdon maailmanmestaruuskilpailuissa 2011 kilpailtiin 9. helmikuuta Kandahar-rinteessä. Kilpailuun osallistui 73 urheilijaa 30 maasta.
Berg (Norja)

Berg on entinen Norjan kunta Tromssan läänissä. Vuonna 2020 kunta liitettiin uuteen Senjan kuntaan. Sen rajanaapureita olivat idässä Lenvik, etelässä Tranøy ja lounaassa Torsken.
Kunnan väestö oli jakautunut maantieteellisesti kahteen osaan. Noin 40 % väestöstä asui kunnan pohjoisosassa Mefjordværin ja Senjahopenin kalastajakylissä. Loppuosa asui eteläosassa, jossa sijaitsi myös kunnan hallintokeskus, Skalandin kylä. Tammikuussa 2013 tehdyn väestönlaskennan mukaan koko kunnassa oli 924 asukasta. Väkiluku oli laskenut vuodesta 1980 lähtien.
Bjarkøy

Bjarkøy on entinen Norjan kunta ja saari Tromssan läänissä. Kuntaan kuului saaria, jotka sijaitsevat Senjan (koillisessa), Grytøyan (etelässä) ja Vågsfjordenin (idässä) välissä. Kuntaan kuului myös Grytøyan saaren pohjoisosa ja asumattomia luotoja 23 km pohjoiseen varsinaiselta Bjarkøyan saarelta.
Bjarkøy oli Tromssan läänin pienin kunta sekä pinta-alan että väkiluvun osalta. Väkiluku laski lähes ⅔ toisen maailmansodan jälkeen, lähinnä elinkeinoelämän muutosten ja huonojen liikenneyhteyksien takia. Asutus on tiheintä Bjarkøyan saarella, jossa sijaitsee myös entisen kunnan hallintokeskus, Nergårdin kylä.
Bjarkøyn kunta liitettiin Harstadiin vuoden 2013 alussa.
Mellari

Mellari oli Mellunmäen ja sen lähialueiden asukkaiden kohtaamispaikka Helsingissä. Se sijaitsee noin kymmenen minuutin kävelymatkan päässä Mellunmäen metroasemalta. Mellari on kutsumanimi, ja paikan virallinen nimi on Naapuruustalo Mellari. Nimi muuttui naapuruustaloksi vuoden 2021 alussa, kun tila siirtyi Helsingin kaupungilta Kalliolan setlementin ylläpitämäksi. Aikaisemmin paikka tunnettiin nimellä asukastalo Mellari. Mellarin toiminnan tavoitteena on tukea alueen asukkaiden kohtaamista ja yhdessä tekemistä. Tilaa voi käyttää maksutta erilaiseen yleishyödylliseen ja asukkaiden ideoimaan yhteisöllisyyttä lisäävään toimintaan. Kalliolan toimintaperiaatteiden mukaisesti Mellari on uskonnollisesti ja poliittisesti sitoutumaton, päihteistä ja syrjinnästä vapaa tila. 
Mellarin toiminta käynnistyi keväällä 2008 paikallisen Mellunmäki-Seura ry:n ylläpitämänä. Tuolloin Mellari sijaitsi ”vanhan ostoskeskuksen” alakerrassa ja tilaa toiminnalle oli noin 600 m². Mellarissa toimivat vuokralaisina myös sosiaalivirasto, partiolaiset, kahvila Eden sekä kierrätyspiste. Helsingin Kulttuurikeskus ylläpiti Mellarissa Mellupistettä, jonka tietokoneilla pystyi käyttämään Internetiä maksutta. Toiminta ostoskeskuksen tiloissa päättyi sen tultua puretuksi. Tilalle valmistui kerrostaloasuntoja ja Attendon hoivakoti vuonna 2019.
Non, je ne regrette rien

Non, je ne regrette rien () on ranskalainen laulu, jonka teki tunnetuksi Édith Piaf.
Piaf levytti kappaleen 10. marraskuuta 1960. Kappaleen on sanoittanut Michel Vaucaire ja säveltänyt Charles Dumont. Kappaleesta on tehty useita suomennoksia ja suomenkielisiä levytyksiä. Ensimmäisen kerran suomeksi kappaleen on sanoittanut Sauvo Puhtila, ja ensimmäisen suomenkielisen levytyksen siitä nimellä ”En kadu mitään” teki Vera Telenius vuonna 1974. Irina Milan levytti sävelmän vuonna 1975 albumilleen "Milodia" Eino Leinon ja itsensä tekemin sanoin nimellä ”Join kaiken pois”.
Populaarikulttuurissa kappale on esiintynyt muun muassa elokuvassa "Inception" sekä "Pasila"-televisiosarjan jaksossa ”Non, je ne regrette rien”.
Lapinvuokkokangas

Lapinvuokkokangas on tunturilla alue, jota luonnehtii lapinvuokko. Lapinvuokkokangas on ravinteinen tunturikangas. Sitä esiintyy ala- ja keskipaljakalla ravinteisilla tuntureilla, jossa on kalkkipitoista kalliota.
Lapinvuokkokangas voi olla kuiva, melko kostea tai kostea. Kostea lapinvuokkokangas on niittymäinen. Hyvin kostealla kasvaa suokasveja muun muassa lettopajua ja tuppisaraa. Kosteahkolla kasvaa liekovarpiota ja sammalia. Kuivilla lapinvuokkokankailla on enemmän jäkäliä kuin sammalia. Kuivimpia lapinvuokkokankaita luonnehtii kalliosara ("Carex rupestris") ja kuivaa, hieman kosteampaa lapinalppiruusu ("Rhododendron lapponicum"). Yleisesti lapinvuokkokankaalla kasvaa muun muassa tunturikohokkia, lampaannataheinää, napapajua, sinirikkoa ja tunturimaarianheinää.
Lapinvuokkokankaat ovat keskittyneet Skandien ylityöntöalueen reunoille. Suomessa lapinvuokkokangasta on muun muassa Käsivarren alueen suurtuntureilla.
Lapinvuokkokangas vaihettuu lumenviipymiin lapinorvokki-lapinvuokkokankaiden kautta.
Rakkauden resepti

Rakkauden resepti () on vuonna 2007 ensi-iltansa saanut yhdysvaltalainen romanttinen komediaelokuva, jonka on ohjannut Scott Hicks. Elokuvan pääosissa esiintyvät Catherine Zeta-Jones, Aaron Eckhart ja Abigail Breslin.
Juoni.
Kate on ammatiltaan kokki, ja hän on hyvin tarkka ja omistautunut työlleen. Yllättäen hän saa kuulla siskonsa menehtyneen auto-onnettomuudessa. Katen tehtäväksi jää huolehtia orvoksi jääneestä siskon tyttärestään Zoesta. Kate yrittää sopeutua äidin rooliin samalla kun yrittää sinnitellä uuden oopperaa laulavan apulaiskeittiöpäällikkö Nicholasin kanssa. Zoe ja Nicholas kuitenkin ystävystyvät.
Ferrero

Ferrero SpA on vuonna 1946 perustettu italialainen elintarvikealan perheyritys. Sen pääkonttori sijaitsee Albassa Piemontessa. Ferreron liikevaihto oli joulukuussa 2024 18,4 miljardia euroa. Henkilökuntaa koko yritysryppäällä on yli 47 000.
Yrityksellä on 25 tehdasta viidessä maanosassa, joista suurin tehdas on Marburgissa Saksassa, ja 38 myyntiyhtiötä. Perustajan pojanpoika ja kaima Pietro Ferrero oli yrityksen toimitusjohtaja kuolemaansa saakka. Hän kuoli pyöräillessään saamaansa sairauskohtaukseen 19. huhtikuuta 2011.
Yhtiö aloitti vuonna 1949 Pietro Ferreron valmistamalla hasselpähkinäsuklaatahnalla, jonka nimi oli ensin Giandujot ja sitten Supercrema. Vuonna 1954 se sai nykyisen nimensä Nutella. Aluksi yritys toimi kotimarkkinalla ja laajeni Länsi-Eurooppaan. Yhdysvaltain markkinoille se meni vasta vuonna 1981. 
Yrityksen valmistamia muita tuotteita ovat Ferrero Rocher, Pocket Coffee, Mon Chéri, Ferrero Giotto, Confetteria Raffaello ja Tic Tac -piparminttupastillit. Yhtiö valmistaa Kinder-tuoteperhettä, muun muassa Kinder-yllätysmunia, jotka tulivat Suomen markkinoille vuonna 1977. Yhdysvalloissa Kinder-yllätysmunia ei myydä, sillä viranomaisten mukaan syötävä ja lelu samassa paketissa on vaarallinen yhdistelmä: joku voi niellä lelun. "Forbesin" listalla yritys oli vuonna 2009 maailman luotettavin yritys. Se ei ole listautunut pörssiin vaan on edelleen perheyritys.
Salama Moussa

Salama Moussa () (1887–1958) oli egyptiläinen journalisti. Hän syntyi Zagazigissä koptilaiseen perheeseen. Moussa oli tunnettu laajasta kiinnostuksestaan kulttuuriin ja tieteeseen. Hän myös katsoi ihmisälyn takaavan kehityksen ja vaurauden. Vuonna 1908 Moussa matkusti Eurooppaan opiskelemaan kirjallisuutta, filosofiaə ja luonnontieteitä. Hän jatkoi opiskelua koko elämänsä ajan.
Moussa kuului arabian ja sen kieliopin yksinkertaistamista vaatineeseen intellektuellien ryhmään. Ryhmä myös vaati Egyptinarabian tunnustamista modernin Egyptin kielenä. Standardiarabia oli säilynyt muuttumattomana sukupolvien ajan ja suurin osa egyptiläisistä oli lukutaidottomia. Tämän johdosta Moussa kannatti kirjoittamista lukijoiden äidinkielellä. Kielen yksinkertaistaminen on yhä ajankohtainen puheenaihe Egyptissä.
Moussa toimi Nobelin kirjallisuuspalkinnon voittajan Naguib Mahfouzin mentorina. Moussan kerrotaan sanoneen Mahfouzille: "sinä olet lahjakas, mutta esseesi ovat huonoja". Tämän jälkeen Mahfouz valitsi aiheensa huolellisemmin.
Salama Moussa sairastui vakavasti ja kuoli Kairossa 4. elokuuta 1958.
Yläpaljakka

Yläpaljakka on tunturin alue, jolla ei kylmyyden takia ole yhtenäistä kasvipeitettä. Niukka kasvillisuus on lähinnä sammalta ja jäkälää kivilouhikoissa ja kallioissa. Vain harvat putkilokasvit pystyvät kasvamaan näin kylmässä. Yläpaljakkaa sanotaan myös yläalpiiniseksi tai yläoroarktiseksi alueeksi. Kesällä lumiset lumenviipymät ja lumenpysymät ovat yläpaljakalla tavallisia ja antavat yläpaljakalle ilmeensä.
Joidenkin tutkijoiden mielestä Suomessa esiintyy yläpaljakkaa Haltitunturin yläosassa yli 1 150 m:n korkeudessa. Jotkut määrittelevät yläpaljakan rajaksi Suomessa 1 300 m, jolloin sitä olisi vain Haltilla ja Rudnillä. Enemmän yläpaljakkaa on Skandeilla muun muassa Jotunheimenissa, Dovressa, Halagississa yli 1 600 m:n korkeudessa, Kebnekaisella ja Sarektjåkkålla yli 1 400 m:n korkeudessa sekä Pältsanilla 1 000 m:n korkeudessa.
Yläpaljakalla voi kasvaa muun muassa jääleinikkiä ("Ranunculus glacialis"), haproa ("Oxyria digyna"), tankipiippoa ja kääpiökokoisia pajulajeja.
Gratangen

Gratangen on Norjan kunta Tromssan läänissä. Sen rajanaapureita ovat pohjoisessa ja idässä Lavangen, etelässä Narvik ja lännessä Tjeldsund. Astafjordenin takana luoteessa sijaitsee Ibestad, josta Gratangen erotettiin omaksi kunnakseen vuonna 1926.
Asutus on hajaantunut tasaisesti rannikkoalueille, erityisesti Gratangenvuonon sisäosiin ja Gratangsbotnin eteläpuolelle. Kunnassa ei ole taajamia. Suurimpia kyliä ovat hallintokeskus Årstein, Elvenes/Fjordbotn ja Foldvik.
Maantiede.
Gratangenin kunta sijaitsee Gratangenvuonon ympärillä. Kunnan luoteispuolella sijaitsee Astavuono. Kunta koostuu vuonon molemmin puolin laakso- ja vuonoalueista. Kunnan korkein huippu on Leigastind (saameksi "Leaiggasoaivi"), 1 332 metriä, joka sijaitsee Gratangenin ja Narvikin rajalla. Noin 1/3 kunnasta sijaitsee metsärajan alapuolella. Vuorilla on porojen laidunmaita. Gratangenin väestössä on jonkin verran saamelaisvaikutusta, ja suurimmalla osalla vuorista ja järvistä on sekä saamelaiset että norjalaiset nimet.
Historia.
Gratangenin kunta perustettiin 1. heinäkuuta 1926 erottamalla se Ibestadin kunnasta. Gratangenin tuolloinen väkiluku oli 1 967. Kunnan rajat eivät ole muuttuneet perustamisen jälkeen.
Väestö.
Kunnan väkiluku oli vuoden 2023 alussa 1 079. Suurin ulkomaalaissyntyisten ryhmä kunnassa olivat puolalaiset, joita oli 31 henkeä. Muita huomionarvoisia väestöryhmiä olivat ruotsalaiset (20 henkeä) sekä liettualaiset (16) ja eritrealaiset (16).
Uskonto.
Norjan kirkon jäseniä oli vuonna 2017 väestöstä 79,5 prosenttia. Muihin uskonnollisiin tai katsomuksellisiin yhdyskuntiin kuului väestöstä 7,1 prosenttia. Norjan kirkolla on paikkakunnalla yksi seurakunta, (sokn), joka kuuluu Nord-Hålogalandin hiippakuntaan Trondenesin rovastikuntaan. Seurakunta on:
Gratangenin seurakunnan kirkkoherra Tore Vatne Helland jäi 31. maaliskuuta 2018 eläkkeelle ja ilmoitti samalla eroavansa Norjan kirkosta, sillä samaa sukupuolta olevien avioliittoon vihkimisen hyväksyminen oli hänen mielestään tuonut kirkkoon sukupuolineutraalin evankeliumin ja jumalakuvan, jota hän ei löydä Raamatusta. Helland liittyi Luterilainen kirkko Norjassa ("Den lutherske kirke i Norge") -nimiseen tunnustusluterilaiseen kirkkokuntaan. Hän siirtyi johtamaan kyseisen kirkon paikallista seurakuntaa, joka toimittaa jumalanpalveluksia Gratangenin Gratangsbotnissa sekä Narvikissa.
Hallinto.
Osterøyn kunnanvaltuustossa on 15 jäsentä. Vuosina 2015–2019 sen kokoonpano on seuraavanlainen: Työväenpuolue 7 paikkaa, Keskustapuolue 3 paikkaa, paikallinen ryhmittymä Gratangen Demokratiske Liste 3 paikkaa ja toinen paikallinen ryhmittymä Gratangen Fellespolitiske Liste 2 paikkaa. Puheenjohtajana toimii kunnanjohtaja Eva Ottesen, joka on Työväenpuolueen jäsen. Varapuheenjohtaja Roy Sandberg kuuluu Gratangen Fellespolitiske Liste:en.
Liettualais-valkovenäläinen sosialistinen neuvostotasavalta

Liettualais-valkovenäläinen sosialistinen neuvostotasavalta (, , LBSSR) oli lyhyen aikaa vuonna 1919 toiminut neuvostotasavalta. Liettuan–Neuvosto-Venäjän sodan aiheuttamien sotilaallisten vaikeuksien edessä liettualaiset, valkovenäläiset ja venäläiset kommunistit yhdistivät Liettuan neuvostotasavallan ja Valko-Venäjän neuvostotasavallan yhdeksi neuvostotasavallaksi. Liettuan ja Valko-Venäjän alueiden yhteinen hallinto oli perua Venäjän keisarikunnan ajalta, jolloin maat olivat muodostaneet keisarikunnan luoteiset provinssit. Liettualais-valkovenäläisen neuvostotasavallan johtajana toimi liettualainen kommunisti Vincas Mickevičius-Kapsukas, joka oli aiemmin johtanut Liettuan neuvostotasavaltaa. Myös Liettuan ja Valko-Venäjän kommunistiset puolueet yhdistettiin Liettuan ja Valko-Venäjän kommunistiseksi puolueeksi, vaikkakin vain vuotta myöhemmin puolueet jatkoivat toimintaansa erillään. 
Puolan–Neuvosto-Venäjän sodassa huhtikuussa 1919 Puolan armeija valtasi Liettuan pääkaupungin Vilnan Vilnan offensiivissa ja Valko-Venäjän pääkaupungin Minskin Operaatio Minskissä. 25. elokuuta 1919 Liettualais-valkovenäläinen SNT hajosi ja sen seuraajiksi tulivat Liettuan tasavalta, Valko-Venäjän sosialistinen neuvostotasavalta ja Puolan tasavalta.
Hit City ’65

Hit City '65 on yhdysvaltalaisen laulu- ja soitinyhtye The Surfarisin kokoelma-albumi vuodelta 1965. Tätä ennen yhtyeellä oli ollut surf-hitti "Wipe Out" Dot-levymerkillä. Se nousi Yhdysvalloissa listakakkoseksi vuonna 1963.
Tällä levyllä The Surfaris esittää omia versioitaan vuoden 1965 menestyskappaleista, joista suuri osa on yhtyeen tavoin USA:n länsirannikolta lähtöisin. Levy on jatkoa edellisen vuoden menestysalbumille Hit City '64.
Levy on ilmestynyt MCA Recordsin Coral-merkillä. Tuottajana ja kappaleiden sovittajana on ollut Gary Usher. Usher oli tuohon aikaan työskennellyt noin kaksi ja puoli vuotta sellaisten yhtyeiden kuin The Beach Boys ja The Hondells kanssa.
Levyn esittelytekstin tekijää ei ole mainittu. Euroopassa MCA:n yhteistyökumppanina LP-levyjen valmistajana on ollut Metronome Musik GmbH, Überseering 21, 2000, Hampuri.
Kappaleet.
Päätöskappale on instrumentaali ja kitarasoolon soittaa Jim Fuller.
Aplodeista päätellen päätöskappale on taltioitu yleisön edessä eikä se ole instrumentaali, kuten levyn kansiteksti antaa ymmärtää.
Ibestad

Ibestad on Norjan kunta Tromssan läänissä. Kunnan alue koostuu Rollan (106,4 km²) ja Andørjan (135,3 km²) saarista, jotka sijaitsevat Harstadista itään.
Kunnan hallintokeskus, Hamnvikin taajama, sijaitsee Rollan saaren kaakkoisosassa. Kunnan väkiluku on ollut laskussa toisesta maailmansodasta lähtien. Vuoden 2023 alussa kunnassa oli 1 279 asukasta.
Suomen luontotyyppien uhanalaisuus

Suomen luontotyyppien uhanalaisuus on arvioitu kahdesti, vuonna 2008 ja 2018. Uhanalaisuuden arvioinnit luontotyypeille on tehty tutkijoiden ja asiantuntijoiden yhteistyönä. Arviointien tulokset eivät ole suoraan vertailukelpoisia, koska toisessa uhanalaisuusarvioinnissa siirryttiin käyttämään IUCN Red List of Ecosystems -menetelmää. Arviointikriteereinä käytetään muutosta luontotyypin määrässä tai laadussa, sekä luontotyypin harvinaisuutta ja kehityssuuntaa. Suomen Ympäristökeskus on osallistunut arviointimenetelmän kehittämiseen.
Uusimman uhanlaisuusarvioinnin tulokset.
Viimeisin luontotyyppien uhanalaisuusarviointi on tehty vuonna 2018. Arviointiin on tehty yhteensä 388 luontotyypille, jotka kuuluvat kahdeksaan pääryhmään: Itämeri, Itämeren rannikko, sisävedet ja rannat, suot, metsät, kalliot ja kivikot, perinnebiotoopit ja tunturit. Kaikista Suomen luontotyypeistä 48% arvioidaan uhanalaisiksi. Etelä-Suomessa on enemmän uhanalaisia luontotyyppejä kuin Pohjois-Suomessa. Suurin osa erittäin uhanalaisiksi arvioiduista luontotyypeistä on perinnebiotooppeja. Suomen vastuuluontotyyppejä on nimetty 44.
Ensimmäinen uhanalaisuusarviointi.
Vuonna 2008 ilmestyi Anne Raunion, Anna Schulmanin ja Tytti Kontulan toimittama julkaisu, jossa ensimmäisen kerran arvioitiin Suomen luontotyyppien uhanalaisuutta. Teoksen on julkaissut Suomen ympäristökeskus "Suomen ympäristö" -sarjassa vuonna 2008. Teoksessa arvioidaan kaikki Suomen seitsemän pääluontotyyppiä, Itämeri ja rannikko, sisävedet ja rannat, suot, metsät, kalliot ja kivikot, perinnebiotoopit sekä tunturit. Luokituksessa on tutkittu luontotyyppien muutoksia 1950-luvulta nykyaikaan. 368 luontotyypistä uhanalaisiksi on arvioitu 188. Luontotyypeistä 35 määriteltiin Suomen vastuuluontotyypeiksi.
Kaksiosainen julkaisu sisältää seuraavat aiheet:
Julkaisu on saatavissa painettuna, verkkojulkaisuna ja cd:nä.
Cristián Zapata

Cristián Eduardo Zapata Valencia (s. 30. syyskuuta 1986 Padilla, Kolumbia) on kolumbialainen jalkapalloilija. Hän edustaa Italian Serie A:ssa pelaavaa Genoaa. Zapatan luontainen pelipaikka on keskuspuolustaja, mutta hän kykenee pelaamaan myös laitapuolustajana.
Seurajoukkueura.
Zapata siirtyi 31. elokuuta 2005 kotimaastaan Deportivo Caliista italialaiseen Udineseen. Samassa kaupassa Italiaan matkasi myös hänen joukkuetoverinsa Abel Aguilar.
Lokakuussa 2007 hän teki joukkueen kanssa viisivuotisen jatkosopimuksen, joka ulottuu kesään 2012 asti. Kesäkuussa 2008 hän loukkaantui ja joutui olemaan sivussa pelikentiltä kuusi kuukautta.
Kaudella 2009–2010 hän pelasi yhteensä 29 sarjaottelua, joista suurimman osan keskuspuolustuksessa yhdessä Andrea Codan kanssa.
Kalsa

Kalsa (, ) on Norjan kunta Tromssan läänissä. Sen rajanaapureita ovat etelässä Tromssa ja idässä Lyngen ja Skjervøy. Kunta sijaitsee kokonaisuudessaan saarilla, joista suurimpia ovat Fugløya (21 km²) koillisessa, josta etelään seuraavat Vanna (225 km²) ja Karlsøy (8 km²). Vannasta länteen sijaitsee Helgøya (43 km²), Nord-Kvaløy (84 km²) ja Grøtøy (18 km²). Kuntaan kuuluu myös suuria osia Rebbenesøyn, Ringvassøyn ja Reinøyn saarista.
Vuoden 1950 jälkeen kunnan väkiluku on laskenut ja useat saaret, kuten Helgøya, Nord-Kvaløy, Fugløya ja Grøtøy, ovat jääneet asumattomiksi. Nykyinen asutus on keskittynyt suhteellisen kapealle osalle rannikkoa. Vannalla ja Ringvassøylla on eniten asutusta. Kunnan hallintokeskus ja ainut taajama Hansnes sijaitsee Ringvassøylla. Vuoden 2023 alussa kunnassa oli 2 171 asukasta.
Valko-Venäjän sosialistinen neuvostotasavalta (1919)

Valko-Venäjän sosialistinen neuvostotasavalta ( (SSRB), ) oli lyhyen aikaa vuonna 1919 toiminut neuvostotasavalta Valko-Venäjän alueella. Neuvostotasavalta perustettiin Venäjän keisarikunnan hajoamisen ja lokakuun vallankumouksen seurauksena. 
Historia.
Bolševikit perustivat Valko-Venäjän neuvostotasavallan 1. tammikuuta 1919 Smolenskissa Puna-armeijan miehitettyä vetäytyneen Saksan keisarikunnan ensimmäisen maailmansodan seurauksena hallitsemat Valko-Venäjän alueet. 
Valko-Venäjän SNT korvasi Valko-Venäjän kansallisen tasavallan. Bolševikit eivät aluksi olleet vastustaneet valkovenäläisten kansallista liikehdintää. Kun huomattiin, että valkovenäläiset haluavat ottaa kansansa kohtalon omiin käsiinsä, muuttui suhtautuminen. Valko-Venäjän kansallisen tasavallan julistettiin olleen pelkän porvarillisen juonen, jonka tarkoituksena oli irrottaa maa Venäjästä. Valkovenäläisten kansallinen liikehdintä oli kuitenkin pakko ottaa huomioon. Siksi Venäjän kommunistipuolueen keskuskomitea antoi 1. tammikuuta 1919 julistuksen Valko-Venäjän sosialistisen neuvostotasavallan luomisesta. Uuden neuvostotasavallan rajoista ei aluksi ollut selvyyttä. Itäisimmät alueet liitettäisiin Venäjään ja Minskin alue tulisi liittää perusteilla olevaan Liettuan sosialistiseen neuvostotasavaltaan. Valkovenäläisten mielipiteitä ei kuunneltu.
Koko toimikautensa ajan Valko-Venäjän neuvostotasavallan johtajana toimi Źmicier Žyłunovič. Vain kuukautta myöhemmin valtion perustamisesta, se yhdistettiin Liettuan neuvostotasavallan kanssa Liettualais-valkovenäläiseksi neuvostotasavallaksi. Liettualais-valkovenäläisen neuvostotasavallan hajottua Valko-Venäjän alueelle syntyi Valko-Venäjän sosialistinen neuvostotasavalta, joka oli yksi Neuvostoliiton perustajavaltioista.
Niklas Sirén

Niklas Sirén (s. 17. heinäkuuta 1989 Hämeenlinna) on suomalainen jääkiekkoilija. Pienikokoisen Sirénin vahvuuksiin kuuluu maalintekotaito, luistelu, kädet, laukaus, maalille ajaminen ja pelirohkeus. Pieni koko kuuluu kuitenkin myös Sirénin heikkouksiin, joten hän jää useimmiten toiseksi kaksinkamppailuissa.
Ura.
Seuraura.
Sirén on Hämeenlinnan Pallokerhon kasvatti. Hän oli kaudella 2007–2008 joukkueen A-nuorten kolmanneksi paras maalintekijä 15 osumallaan. Sirén teki samalla kaudella myös SM-liigadebyyttinsä. Hän pelasi liigassa kolme ottelua ilman tehopisteitä. Tammikuussa 2008 Sirén teki HPK:n kanssa kaksivuotisen liigasopimuksen. Hän pelasi myös kaudella 2008–2009 kolme ottelua SM-liigassa. Sirén teki niissä yhden syöttöpisteen. Hän pelasi samalla kaudella myös kaksi Mestis-ottelua alle 20-vuotiaiden maajoukkueessa. Suurimmaksi osaksi Sirénin kausi kului kuitenkin HPK:n A-nuorissa, joiden paras maalintekijä ja toiseksi paras pistemies hän oli Juho Hyvärisen jälkeen tehoilla 21+17=38. Koko A-nuorten SM-liigan maalipörssissä Sirén sijoittui kahdeksanneksi Ässien Severi Sillanpään, Lukon Olli Palolan ja Kärppien Mikael Granlundin kanssa.
Elokuussa 2009 HPK lainasi Sirénin ja Miika Viinamäen koko kauden 2009–2010 kattavalla sopimuksella Mestis-joukkue Savonlinnan Pallokerhoon. Sirén toimi joukkueen varakapteenina ja hän oli tehoilla 12+12=24 SaPKon kolmanneksi paras maalintekijä ja viidenneksi paras pistemies. 
Toukokuussa 2010 Sirén teki vuoden mittaisen sopimuksen KooKoon kanssa. Alkukaudella 2010–2011 hänen lonkankoukistajalihaksensa repesi ja Sirén oli sivussa peleistä joulutauon yli. Hän pelasi vain 26 runkosarjaottelua, mutta kevään 2011 pudotuspeleissä Sirén oli viidellä osumallaan KooKoon paras maalintekijä Kory Bakerin kanssa. He sijoittuivat maalipörssissä toiseksi neljän muun pelaajan kanssa. Sirén teki keväällä 2011 vuoden mittaisen jatkosopimuksen KooKoon kanssa.
Sirén oli myös kaudesta 2011–2012 ison osan sivussa; hän loukkasi marraskuussa 2011 reitensä ja pelasi runkosarjassa vain 29 ottelua. Sirén voitti Mestis-pronssia keväällä 2012. Hän teki huhtikuussa 2012 taas vuoden mittaisen jatkosopimuksen KooKoon kanssa.
Maajoukkueura.
Sirén on pelannut kolme ottelua sekä nuorten että poikien maajoukkueessa.
Lenvik

Lenvik on entinen Norjan kunta Tromssan läänissä. Sen rajanaapureita olivat kaakossa Målselv, idässä Sørreisa, sekä lännessä Tranøy ja Berg. Pohjoisessa Malankivuonon takana sijaitsevat Tromssa ja Balsfjord. Kunnan alue sijaitsi Gisundetin, joka erottaa Senjan saaren mannermaasta, molemmin puolin. Noin 60 % kunnan asukkaista asui mantereen puolella. Vuonna 2020 kunta liitettiin Bergin, Torskenin ja Tranøyn kanssa yhteen uudeksi Senjan kunnaksi.
Asutus oli keskittynyt erityisesti Gisundetin rannoille. Hallintokeskus Finnsnes (3907 as., 2005) sijaitsi mannermaalla, josta kulkee silta Silsandin (1271 as.) taajamaan Senjan saarelle. Senjalla sijaitsevat edelleen Gibostadin (377 as.), Husøyn (235 as.) ja Fjordgardin (225 as.) taajamat. Tammikuussa 2013 tehdyn väestönlaskennan mukaan koko kunnassa oli 11 455 asukasta.
MM-rallikausi 2011

MM-rallikausi 2011 oli rallin maailmanmestaruussarjan 39. kausi. Kausi alkoi 10. helmikuuta Ruotsissa ja päättyi 13. marraskuuta Walesissa. Maailmanmestaruuden voitti Sébastien Loeb, joka varmisti mestaruuden kauden päättävässä Walesin rallissa kun hänen pahin kilpailijansa Mikko Hirvonen keskeytti avauspäivänä tekniseen vikaan jolloin Loeb siirtyi tavoittamattomaan kahdeksan pisteen johtoon. Mestaruus oli myös Loebin kahdeksas peräkkäinen.
Kaudelle 2011 tulivat uudet WRC-autot, joissa oli 1,6-litraiset moottorit ja perustuivat Super 2000 -luokan autoihin. Kaudella tuli uutuutena Power Stage -erikoiskokeet, joista nopeimmat saivat lisäpisteitä. 
Kilpailukalenteri.
Kaudella 2011 ajettiin 13 rallia. Edellisvuonna ajettujen Bulgarian, Japanin, Turkin ja Uuden-Seelannin rallien tilalle palasivat Italian, Argentiinan, Akropolis- ja Australian rallit.
Tulokset.
Pistejärjestelmä.
Pistejärjestelmä muuttui kaudelle 2011 siten, että viimeisenä päivänä televisioitavan Power Stage -erikoiskokeen kolme parasta saavat lisäpisteitä.
Tunturikoivikko

Tunturikoivikko on tunturin kasvillisuusvyöhyke, jossa mänty ja kuusi eivät kasva korkeudesta johtuvan kylmyyden takia ja puumaisen kasvillisuuden muodostaa hieskoivun alalaji tunturikoivu. Varsinaisen tunturikoivikon yläpuolella on vaivaiskoivuvyöhyke, jossa kasvaa yksittäisiä tunturikoivuja, vaivaiskoivuja ja pajuja. Suomen Pohjois-Lapissa tunturikoivikko kasvaa noin 0–300 metrin korkeudessa ja vaivaiskoivuvyöhyke on 300–600/700 metrin korkeudessa. Tunturikoivikossa viihtyvät monenlaiset varvut, sammalet ja jäkälät.
Kilpisjärven seuduilla tunturikoivikkoa kasvaa noin 600–650 metrin korkeuteen asti. Siellä koivut kasvavat parhaiten kalkkipitoisella alueella Saana- ja Mallatuntureiden rinteillä lehtomaisen rehevinä.
Charles Dumont

Charles Dumont (26. maaliskuuta 1929 Cahors, Ranska – 18. marraskuuta 2024 Pariisi, Ranska) oli ranskalainen laulaja ja säveltäjä. 
Hän kirjoitti lauluja 1960-luvulle saakka muun muassa Dalidalle ja Tino Rossille. 
Hän työskenteli sanoittaja Michel Vaucairen kanssa. He kirjoittivat kappaleen "Non, je ne regrette rien" Édith Piafille. Sen jälkeen he tekivät Piafille yli 30 muuta kappaletta.
Målselv

Målselv on Norjan kunta Tromssan läänissä. Sen rajanaapureita ovat pohjoisessa Paatsivuono ja Omasvuono, etelässä Bardu ja lännessä Sørreisa ja Senja. Idässä kunta rajoittuu Ruotsiin.
Kunnan asukkaista noin puolet on keskittynyt taajamiin, joita ovat hallintokeskus Moen, Heggelia, Andselv, Skjold sekä Andslimoen. Vaikka Moen on hallintokeskus, on asutuksen pääpaino Bardufossin alueella Andselvin lähistöllä.
Historia.
Målselv erotettiin Lenvikistä omaksi kunnakseen 1848. Øverbygd erotettiin omaksi kunnakseen 1925, mutta ne yhdistyivät jälleen 1964. Samaan aikaan kuntaan liitettiin myös Aursfjordenin länsipuoliset osat Malangenin kunnasta. Vuonna 1966 kuntaan liitettiin Sørelvsmon alue Aursfjordenin pohjukasta, Balsfjordin kunnasta.
Media.
Målselvissä ilmestyy paikallislehti "Nye Troms".
Naisten superalppiyhdistetty alppihiihdon maailmanmestaruuskilpailuissa 2011

Naisten superalppiyhdistetty alppihiihdon maailmanmestaruuskilpailuissa 2011 järjestettiin 11. helmikuuta. Sen syöksyosuus laskettiin Kandahar-rinteessä ja pujottelu Gudiberg-rinteessä. Kilpailuun osallistui 40 urheilijaa 18 maasta.
Petri Kaverma

Petri Kaverma (s. 4. maaliskuuta 1963 Helsinki) on suomalainen kuvataiteilija, joka tekee valokuvia, videoita ja sekatekniikalla toteutettuja veistoksia, mutta useimmiten hän on työskennellyt toisen polven käsitteellisen ympäristötaiteen parissa. Kaverma pyrkii luomaan vuoropuhelua teosten ja erilaisten ympäristöjen välillä. Näin hän on velkaa 1960–1970-lukujen amerikkalaiselle käsite- ja ympäristötaiteilijoille, kuten Robert Smithsonille (1938–1973).
Kaverma valmistui kuvataiteen tohtoriksi vuonna 2012, Tohtorintutkinnon opinnäytetyön nimi on Tyhjä piha – Häiriö ja hiljaisuus [nykytaiteessa], ja se käsitteli millaisia häiriöitä taide aiheuttaa erilaisissa ympäristössä. alueelle sijoittuvassa postdoc-tutkimuksessaan hän on käsitellyt kuoleman kulttuurisia ja visuaalisia näkökohtia sekä pyrkinyt löytämään uusia ratkaisuja yleisön kohtaamiseen.
Kaverma on opettanut useissa taidekouluissa; hän on kuratoinut näyttelyitä ja järjestänyt visuaalisen taiteen ja ympäristötaiteen hankkeita sekä Suomessa että ulkomailla.
Kuvia teoksista.
"Silta".
"Silta" on Kaverman teos vuodelta 2007, ja se sijaitsee Helsingin Kannelmäen Pasuunapuistossa. Teoksessa on viisi osaa.
Salangen

Salangen on Norjan kunta Tromssan läänissä. Sen rajanaapureita ovat pohjoisessa Dyrøy ja Sørreisa, idässä Bardu, etelässä Lavangen ja lännessä Sagfjordenin takana Ibestad.
Kunnan asutus on suhteellisen harvaa, keskittyen lähinnä teiden varsille. Ainut taajama on hallintokeskus Sjøvegan. Vuoden 2024 alussa kunnassa oli 2 069 asukasta.
Viuhkaperhoset

Viuhkaperhoset (Alucitidae) on pieni perhosheimo. Sen noin 130 lajia elävät maapallon lauhkeilla ja subtrooppisilla alueilla.
Viuhkaperhosten keskeinen tuntomerkki ovat viuhkamaiset siivet, jotka muodostuvat ohuista, höyhenmäisistä liuskoista. Etusiipi on kapea, muodostuu kuudesta liuskasta ja sen yläpinnalla on suojaväri. Takasiipi muodostuu 6–7 liuskasta ja liittyy etusiipeen frenulumin avulla.
Toukat elävät yleensä kovertajina ravintokasvinsa varren, silmujen, kukkien tai siementen sisällä.
Lajit Suomessa.
Suomessa tavataan kahta viuhkaperhoslajia.
Samsung Galaxy S II

Samsung i9100 eli Samsung Galaxy S2 on korealaisen Samsung Electronicsin valmistama älypuhelin. Se tuli myyntiin Suomen markkinoille toukokuussa 2011. Se on Samsungin aiemman Samsung Galaxy S:n seuraaja. Mallia on myyty noin 40 miljoonaa kappaletta, millä määrällä se sijoittui sijalle 17 The Telegraph -lehden syksyn 2013 katsauksessa kaikkien aikojen myydyimmistä matkapuhelimista.
Puhelimeen asennettu käyttöjärjestelmä on Android versio 4.0.4 (Ice Cream Sandwich). Laitteessa valmiina olevien sovellusten lisäksi siihen on saatavilla sovelluksia Google Playsta. Käyttöjärjestelmän päällä on Samsungin TouchWiz 4.0-käyttöliittymä. Käyttöjärjestelmä on päivitettävissä versioon 4.1.2 asetusvalikon kautta (7.2.2013 alkaen)
Puhelimen näyttö on monikosketusta tukeva kapasitiivinen Super AMOLED plus -kosketusnäyttö, resoluutio on 800 × 480 toistaen 16 miljoonaa väriä. Prosessori on 1,2 gigahertsin kellotaajuudella käyvä ARM-tuplaydinsuoritin. Keskusmuistin määrä on 1 gigatavu. Kameran kenno on kooltaan kahdeksan megapikseliä, ja sillä voi kuvata 1080p-videokuvaa.
Galaxy S2:sta on markkinoilla HD- ja LTE-versiot. Molemmista varianteista löytyy tuki LTE-yhteyksille ja ensimmäisessä on lisäksi aiempaa tarkempi 1 280 × 720 pikselin HD-näyttö. Puhelimien näyttöjen koko on kasvanut hieman ja ovat saaneet samalla NFC-tuen. Myynnissä on myös Galaxy Z, jossa käytetään Nvidian Tegra 2 -alustaa.
Raisivuono

Raisivuono (, ) on Norjan kunta ja sen samanniminen keskustaajama Tromssan läänissä. Kunnan rajanaapureita ovat pohjoisessa Senja, idässä Målselv ja Bardu, etelässä Salangen ja lännessä Dyrøy.
Kunnan asutus on keskittynyt Reisfjorden-vuonon sisäosiin, Reisvannetin järven ympärille vuonon pohjukkaan sekä lounasosissa sijaitsevaan Skøelvdalenin laaksoon. Vuonon ja järven välillä sijaitsee hallintokeskus Sørreisa. Kunnan toinen taajama on Skøelva. Vuoden 2024 alussa kunnassa oli 3 485 asukasta.
Kiinantammisilkkikehrääjä

Kiinantammisilkkikehrääjä ("Antheraea pernyi") on riikinkukkokehrääjiin kuuluva, kookas itäaasialainen perhoslaji.
Koko ja ulkonäkö.
Kiinantammisilkkikehrääjä on kookas perhonen, jonka siipien pohjaväri on kellanruskea, eikä väri vaihtele kovin paljon eri yksilöiden välillä. Etusiiven kärki kaartuu etenkin koiraalla voimakkaan sirppimäisesti. Jokaisen siiven keskellä on värikäs, keskeltä läpikuultava silmätäplä ja takasiivissä silmätäplän ulkopuolen tummassa reunuksessa on keltaista väriä. Siipiväli 110–152 mm.
Levinneisyys ja lentoaika.
Kiinantammisilkkikehrääjää tavataan Itä-Aasiasta Intiaan ulottuvalla vyöhykkeellä. Euroopassa laji on levinnyt luontoon osassa Espanjaa ja Baleaareilla. Aikuiset perhoset lentävät kahtena sukupolvena toukokuussa ja elokuussa.
Elinympäristö ja elintavat.
Tammimetsissä viihtyvä laji, jonka molemmat sukupuolet lentävät yöllä ja tulevat valolle. Aikuiset perhoset kuoriutuvat koteloista aamupäivällä. Naaras houkuttelee koiraita luokseen tuottamiensa feromonien avulla. Se munii ensimmäiset noin 30 munaa lepopaikkansa ympäristössä sijaitseville lehdille ja loput lennosta ravintokasveille.
Toukan tuottamaa silkkiä kutsutaan tussah-silkiksi.
Ravintokasvi.
Toukka käyttää ravinnokseen pääasiassa eri tammilajeja ("Quercus"), mutta voi elää myös mm. pyökillä ("Fagus sylvatica"), koivuilla ("Betula") sekä jalokastanjalla ("Castanea sativa").
James F. Clements

James Franklin Clements (31. lokakuuta 1927 New York – 9. kesäkuuta 2005 Oceanside, Kalifornia) oli yhdysvaltalainen sotilas, lintutieteilijä, liikemies ja diplomaatti.
Clements eli pääosan lapsuudestaan Graham School Orphanage -nimisessä orpokodissa Hastings-on-Hudsonissa New Yorkissa. 15-vuotiaana hän liittyi Yhdysvaltain kauppalaivastoon ja saatuaan tarpeeksi ikää Yhdysvaltain laivastoon, jossa hän palveli lentotukialuksella Filippiinienmerellä.
Sodan jälkeen Clements opiskeli Beloit Collegessa Wisconsinissa, avioitui Mary Nortonin kanssa ja valmistui kandidaatiksi Minnesotan yliopistosta. Korean sodassa Clements palveli Yhdysvaltain ilmavoimissa. Vuonna 1952 Clementsit – perheeseen oli syntynyt kaksi poikaa – muuttivat Kaliforniaan, missä Clementsistä tuli osakas menestyvässä George Rice &amp; Sons -nimisessä painotalossa.
Vuonna 1975 Clements väitteli filosofian tohtoriksi Alliant International Universitystä Kaliforniassa. Hänen väitöksestään sukeutui lopulta ensimmäinen painos teoksesta "Birds of the World. A Check List" (2000). Cornellin yliopisto julkaisi teoksen kuudennen painoksen 2007, esipuheen siihen kirjoitti Jared Diamond. Muun muassa Lynx Edicionsin kustantamassa Handbook of the Birds of the World teossarjassa käytetään Clementsin luomaa lintujen luokittelua.
Clements luopui osakkuudestaan painotalossa 1988 ja perusti Ibis Publishing Companyn. Yhtiö kustansi useita luontokirjoja sekä myös Clementsin ja Noam Shanyn "A Field Guide to the Birds of Peru" ja Clementsin "A Field Guide to the Birds of the Yap Island". Vuonna 2005 hänen kunniakseen nimettiin uusi sääskikerttulaji "Polioptila clementsi".
Vuonna 1989 Malawin presidentti, tohtori Kamuzu Bonda, nimitti Clementsin Kalifornian kunniakonsuliksi.
Lysotsyymi

Lysotsyymi on muun muassa kyynelnesteessä, syljessä, hiessä sekä nenän että suolen limakalvoissa esiintyvä entsyymi, joka pystyy hajottamaan prokaryoottien solukalvossa olevia polysakkarideja (peptidoglykaani ja kitodekstriini). Lysotsyymiä tutkittiin aikanaan sen antiseptisten ominaisuuksien vuoksi, mutta spesifiset antibiootit korvasivat sen tässä suhteessa. 
Lysotsyymin bakteereja tuhoava vaikutus erityisesti grampositiivisiin bakteereihin perustuu bakteerin soluseinämän peptidoglykaanikerroksen sidosten pilkkomiseen, jonka seurauksena bakteerisolun osmoottinen tasapaino häiriintyy ja se siten mahdollistaa myös muiden entsyymien tunkeutumisen tuhoamaan bakteerin. Gramnegatiivisiin bakteereihin lysotsyymi tehoaa heikosti, sillä entsyymi ei pysty läpäisemään lipopolysakkaridikerrosta, joka peittää näiden bakteerien ulkokalvoa.
Lysotsyymiä erittyy esimerkiksi silmän pääkyynelrauhasesta että lisäkyynelrauhasista. Lysotsyymin pitoisuus terveen ihmisen kyynelnesteessä on lähes 2 mg/ml eli 20–40 % kyynelnesteen proteiinien kokonaismäärästä.
Lysotsyymin entsyyminumero on EC 3.2.1.17 ja CAS-numero 9001-63-2 sekä elintarvikkeissa käytettäessä aineen E-koodi on E 1105. Lysotsyymiä voidaan valmistaa kananmunanvalkuaisista ja sitä voidaan käyttää kypsytettyihin juustoihin ja eräisiin alkoholijuomiin. Lysotsyymillä ei ole elintarvikkeissa määritelty hyväksyttävää päivittäistä enimmäissaantia (ADI).
Óscar Soria

Oscar Soria (28. joulukuuta 1917 La Paz – 14. maaliskuuta 1988) oli bolivialainen elokuvaohjaaja ja -käsikirjoittaja. Hän nousi maineeseen vuodesta 1954 alkaen käsikirjoittajana. Hän perusti vuonna 1959 Jorge Sanjinesin kanssa Ukamau-elokuvaryhmän, joka teki seuraavan kahdenkymmenen vuoden aikana Bolivian merkittävimmät elokuvat. Vuonna 1962 Sorian ja Sanjinesin elokuva "Revolucion" oli ensimmäinen, joka sai palkintoja ulkomailla.
Lähteet.
Da Da Dam

”Da Da Dam” on Paradise Oskarin kappale, jolla hän edusti Suomea vuoden 2011 Eurovision laulukilpailussa. Hän sävelsi ja sanoitti kappaleen itse ja sovitti sen yhdessä Leri Leskisen kanssa. Kappale kertoo tarinan pienestä koulupojasta, joka haluaa pelastaa maailman ilmastonmuutokselta. ”Da Da Dam” on myös Paradise Oskarin 4. toukokuuta 2011 julkaistulla debyyttialbumilla "Sunday Songs".
”Da Da Dam” valittiin Suomen edustuskappaleeksi 12. helmikuuta 2011. Düsseldorfissa Paradise Oskar pääsi jatkoon ensimmäisestä semifinaalista, mutta 14. toukokuuta 2011 järjestetyssä finaalissa hän sai vain 57 pistettä ja sijoittui 21:nneksi.
Eurooppalaiset median edustajat valitsivat Paradise Oskarin viisujen suosikiksi, ja hänelle myönnettiin parhaan ja suosituimman viisuedustajan Marcel Bezencon -palkinto finaalipäivänä 14. toukokuuta 2011.
Senja (saari)

Senja on saari Norjassa, Tromssan läänissä. Se on Norjan mannermaan rannikon toiseksi suurin saari. Pohjoisessa ja luoteessa saarta ympäröi meri, koillisessa Malankivuono, idässä kapea Gisundetin salmi, etelässä Solbergfjorden sekä Vågsfjorden ja lounaassa suhteellisen avoin osa Andfjordenia. Senjan saarella on yksi samanniminen kunta, joka muodostettiin vuonna 2020 neljän kunnan (Berg, Tranøy, Torsken ja Lenvik) fuusiossa.
Maantiede.
Senjalla on useita teräviä tunturinhuippuja, 600 - 1000 metriä merenpinnasta, joista korkein on Breitinden (985 m). Huippujen välissä on ahtaita solia ja myös avoimempia, soisia laaksoja. Saarella on useita järviä. Kunnan länsiosaa halkovat syvät vuonot. Asutus on siten keskittynyt kalastajakyliin ja paikkoihin, joissa asuminen on yleensä mahdollista. Neljä taajamaa, Gryllefjord, Senjahopen, Fjordgard ja Husøy, sekä Skalandin ja Torskenin kylät. Itäpuolella sijaitsevat Silsandin ja Gibostadin taajamat.
Liikenne.
Silta Silsandista Finnsnesiin yhdistää saaren mantereeseen, maantiellä 86. Jokaiseen taajamaan pääsee ilman lauttayhteyttä.
Ånderdalenin kansallispuisto.
Saaren lounaisosassa sijaitsee Ånderdalenin kansallispuisto.
Nimi.
Senja-nimen alkuperä on epävarma. Erääksi lähteeksi arvellaan muinaisnorjan kielen sanaa "sundr", "toisistaan erotettu", joka tarkoittaisi jakautunutta rannikkoa.
Apolobamban suojelualue

Apolobamban suojelualue on luonnonsuojelualue Boliviassa. Sen nimi oli aiemmin Ulla Ulla, ja se sijaitsee La Pazista luoteeseen lähellä Perun vastaista rajaa. Puistossa on arvioitu elävän 1 500 kasvilajia ja 300 eläinlajia, joihin kuuluvat vikunja, andienkondori ja silmälasikarhu.
Alkuperäinen Ulla Ullan alue perustettiin vuonna 1972. Puistoa laajennettiin 1990-luvun lopussa, ja siitä lähtien sen pinta-ala on ollut 484 000 hehtaaria. Puistoon sisältyy kuuluisa 115 km vaellusreitti Curvasta Pelechucoon. Reitti kulkee yli neljän kilometrin korkeudessa, ja sen kulkeminen kestää 4–5 päivää.
KNM Vidar (N52)

KNM Vidar oli Norjan laivaston Vidar-luokan miinalaiva.
Valmistus.
Alus tilattiin Skaaluren SB:ltä Rosendalista, missä köli laskettiin maaliskuussa 1976. Se laskettiin vesille 18. maaliskuuta 1977 ja valmistui 21. lokakuuta 1977.
Palvelus.
Alus muutettiin esikuntalaivaksi ja oli MCMFORNORTHin komentoaluksena 2004 ja 2005. Alus myytiin 2006 Liettualle, joka liitti sen laivastoonsa nimellä "Jotvingis". Liettuan laivastossa alus on komento- ja apualuksena.
KNM Vale (N53)

KNM Vale oli Norjan laivaston Vidar-luokan miinalaiva.
Valmistus.
Alus tilattiin Mjellum &amp; Karlsenilta Bergenistä, missä köli laskettiin helmikuussa 1976. Se laskettiin vesille 5. elokuuta 1977 ja valmistui 10. helmikuuta 1978.
Palvelus.
Alus myytiin 2003 Latvialle, joka liitti sen laivastoonsa nimellä "Virsaitis". Latvian laivastossa alus on komento- ja apualuksena.
Citroën DS3 WRC

Citroën DS3 WRC on Citroënin WRC-luokan ralliauto, joka teki debyyttinsä kauden 2011 MM-sarjan avanneessa Ruotsin MM-rallissa. Auto suunniteltiin vastaamaan MM-sarjan vuodeksi 2011 muuttuneita sääntöjä, ja korvaamaan aiemmin käytössä ollut Citroën C4 WRC. Autossa on 1,6 litran turbomoottori ja aikaisempiin WRC-autoihin nähden vähemmän elektroniikkaa. 
Autolla kilpailvat vuoden 2011 MM-sarjassa muiden muassa Sébastien Loeb, Sebastien Ogier, Petter Solberg ja Kimi Räikkönen. Citroën voitti kausilla 2011 ja 2012 DS3 WRC:llä tallien merkkimestaruuden ja Loeb kuljettajien maailmanmestaruuden.
Vuonna 2012 Citroën esitteli WRC-autosta johdetun DS3 RRC -mallin (Regional Rally Car). Auto suunniteltiin korvaamaan Super 2000 -luokan auto ja käyttöön muun muassa WRC-2 -sarjassa, rallin EM-sarjassa sekä Lähi-idän rallisarjassa.
Morbid Moon Records

Morbid Moon Records on kanadalainen itsenäinen levy- ja postimyyntiyhtiö, jonka päämaja sijaitsee Montrealissa, Quebecissa.
Yhtiö on julkaissut mm. Anima Damnatan albumeita.
Margot Bailet

Margot Bailet (s. 25. heinäkuuta 1990 Nizza) on ranskalainen alppihiihtäjä, joka edustaa seuratasolla Inter Club Nice -nimistä seuraa.
Garmisch-Partenkirchenin MM-kisoissa 2011 Bailet sijoittui supersuurpujottelussa 25:nneksi ja superalppiyhdistetyssä neljänneksitoista. Vailin / Beaver Creekin MM-kilpailuissa 2015 hän oli alppiyhdistetyssä kymmenes, syöksylaskussa 21:s ja supersuurpujottelussa 23:s.
Bailet'n ensimmäinen kilpailu alppihiihdon maailmancupissa oli Tarvision superalppiyhdistetyssä 20. helmikuuta 2009. Ensimmäisen pistesijansa hän saavutti joulukuussa 2009 Val d'Isèren superalppiyhdistetyssä oltuaan 24:s. Kymmenen parhaan joukkoon hän sijoittui ensimmäisen kerran oltuaan neljäs Banskon alppiyhdistetyssä maaliskuussa 2015. Tämän myötä hän sijoittui alppiyhdistetyn maailmancupissa neljänneksi kaudella 2014–2015. Toisen kerran Bailet laski neljänneksi Lake Louisen syöksylaskussa joulukuussa 2015.